Braća Martin i Valent Sinković fantastičnom završnicom utrke slomili su konkurenciju i osvojili zlatno olimpijsko odličje u dvojcu na pariće! Litva je dugo prijetila, ali nije imala odgovor na posljednjih 500 metara Sinkovića koji nastavljaju fantastičan niz pobjeda!

Nakon Josipa Glasnovića u trapu, Hrvatska je dobila i drugo zlatno odličje na ovim Olimpijskim igrama! Od Martina i Valenta Sinkovića ništa manje nismo niti očekivali, dominantna posada u dvojcu na pariće jednostavno ne zna za poraz i u finalu svoje utrke u Riju pokazali su zašto su najbolji.

Nije bilo nimalo lako, upozoravali su odmah nakon polufinala na odličnu litavsku posadu koja je prijetila, u jednom trenutku čak i povela, ali nitko u ovoj disciplini nema odgovor na posljednjih 500 metara kakvih mogu odraditi Sinkovići.

I u polufinalu protivnici su se približili i zaprijetili da bi Sinkovići u zadnjih 500 metara odjurili i stvorili razliku koja se nije mogla dostići. Tako je bilo i ovaj put, Mindaugas Griskonis i Saulius Ritter nisu imali odgovor na ubrzanje Sinkovića.

Od početka utrke hrvatska posada zasjela je na prvo mjesto, Litavci su bili odmah uz njih i nisu dopustili bijeg. Te dvije posade odvojile su se od ostatka društva i bilo je jasno kako će upravo one odlučivati o zlatu dok će ostali moći eventualno do bronce.

Sredinom utrke Litavci su opasno pritisnuli, posljednji prolaz prošli su kao prvi s prednosti od 66 stotinke nad Sinkovićima, ali 100 metara kasnije već se sve promijenilo. Sinkovići su nevjerojatno ubrzali i u samo 50-100 metara prestigli Litavce i počeli ih ostavljati iza sebe.

U posljednjim zaveslajima više nije bilo nikakve dvojbe, Sinkovići su otišli naprijed i u cilj su ušli kao prvoplasirani, kao olimpijski pobjednici!

Otkako su zajedno sjeli u dvojac na pariće osvojili su sve što se može osvojiti i nedostajalo je samo to olimpijsko zlato. Bili su blizu u Londonu u četvercu s s Damirom Martinom i Davidom Šainom, tamo su se morali zadovoljiti srebrom, ali ovdje nisu nikome htjeli prepustiti zlato.

Tijekom posljednjih godina nedodirljivi su, nizali su pobjede i nitko ih nije mogao skinuti, a zlato u Riju samo je kruna na sve te dosadašnje uspjehe.

Spomenimo kako su Litavci na kraju bili drugi s 1.11 zaostatka dok je Norveška uzela broncu s tri sekunde zaostatka za Sinkovićima.